Papersnake/gushiwen huggingface dataset:
题素心堂
弘历（清代）

山不在高水亦澄，秀兼山水趣偏胜。静参倪筦禽鱼适，悦可襟偏翰墨凭。

徵士爱他即景句，羲经得我素心朋。虽然未敢眈閒逸，肯构恒斯励继绳。
木兰花慢 送居仁之淮南转运使任 以上强村丛
张野（元代）

羡秋空一鹗，便得意，脱尘鞲。有道义高情，经纶大手，每事优游。中朝共推雅望，问如何、不肯少迟留。莲幕三年帝里，白云几梦扬州。威名久矣播吴头。地上看钱流。喜鞭算之余，琼花未老，萱草忘忧。依依送君南去，笑竿头、戏技几时收。寄语西楼双鹤，春风来迓吾舟。
续梅花百咏 其三十二 风梅
陶德勋（清代）

花瓣迎风景异常，恍如仙子舞霓裳。飘飘飞入昭阳殿，巧为宫人助晓妆。
注：兄诞三月九日 其六
瞿士雅（清代）

赤城吟苦意何如，创得幽斋兴有馀。

日滟水光摇素壁，月移花影过庭除。

端溪石砚宣城管，灵运诗篇逸少书。

便欲此间闲到老，幽深不让子真居。
骨肉闻已至文安而边日有雨甚念之戏成绝句
郑刚中（宋代）

行人未到雨潇潇，最苦酴醿叶尽飘。
风雨不遮春去路，障泥空滞马蹄骄。
寻梅用东坡松风亭下梅花盛开原韵
邹汉勋（清代）

冰肌玉骨江上村，暗香馥馥引吟魂。却怪寒乡风信晚，二月如伴参横昏。

清姿皎皎雪辉壁，素质亭亭月满园。但欲尘埃难比并，那知冷冽非春温。

等闲桃李作妖艳，游蜂舞蝶弄朝暾。崇晨不语工摇曳，何异息女愁荆门。

羡尔孤䡮真绝世，师雄毕竟是浮言。岂有天上玉妃子，肯泛人间潋滟尊。
急棹趁吴门
强至（宋代）

寒日山尖落，孤烟树杪屯。
水流天欲动，舟急岸如奔。
缥缈穿云角，苍茫望郭门。
片心争宿鸟，去去近黄昏。
清远阁
韦骧（宋代）

屹然虚阁并莲宫，似出尘寰扰扰中。浩荡乾坤来爽气，峥嵘栏楯倚晴空。

江奔吴楚流何急，山接岷峨望不穷。清远榜题真有意，登临聊以裕吾衷。
同可大用韫登毗卢阁
于慎行（明代）

人天标胜境，暇日一衔杯。烟树重城合，香花万井开。

怀乡游子念，作赋客卿才。愁见门前道，车尘日夜催。
鹊桥仙（和蔡子周）
侯置（宋代）

鹤发萧森，玉颜腴润，养就黄芽金鼎。一区松菊老湘滨，但心远、何妨人境。

衮衣家世，鸣鸾歌舞，到了春冰消尽。不须惆怅梦中身，这彩选、输赢谁省。
写愤三首 其三
郑思肖（宋代）

朝廷罹祸乱，民物苦颠连。晋帝渡江谶，唐皇幸蜀年。

剖云行白日，翻海洗青天。办得大事了，胸中即泰然。
泊舟仪真江上连日风雨作六言遣闷 其三
程俱（宋代）

韦杜去天尺五，鲲鹏击水三千。作意公能活国，馀生我得安禅。
巫山一段云 卜居西关，好山万叠，河在其中
尹志平（元代）

涛，两岸桑麻映日，人善地僻，可为终焉之计，自号曰养老庵，以小词寄万叠山横翠，千盘河曲长。居民安土乐农桑。流水落花香。卜此安居养老。一任形枯心槁。不摇不动寄残年。何处觅神仙。
上巳日祓禊渭滨应制
刘宪（唐代）

桃花欲落柳条长，沙头水上足风光。

此时御跸来游处，愿奉年年祓禊觞。
六朝门。谢举
周昙（唐代）

叛奴逃数岂堪留，忠节曾无肯到头。

朱异早能同远见，青衫宁假帝登楼。
湖上寓居杂咏 其十二
姜夔（宋代）

钓窗不忍见南山，下有三雏骨未寒。
惆怅古今同此味，二陵风雨晋师还。
陈桥行
张宪（元代）

唐宫夜祝邈佶烈，忧民一念通天阙。
帝星下射甲马营，紫雾红光掩明月。
殿前点检作天子，方颐大口空诛死。
重光相荡两金乌，十幅黄旗上龙体。
中书相公掌穿爪，不死不忍秘《鸿宝》。
画瓠学士独先几，禅授雄文袖中草。
君不见，五十三年血载涂，五家八姓相吞屠。
陈桥乱卒不拥马，抚掌先生肯坠驴。
病中有怀周二韬叔
顾祖辰（明代）

向夕开窗坐，檀栾竹色多。
清虚酬破研，闲寂养沉疴。
山远岚将暝，春残莺懒过。
长安有游子，何处醉颜酡。
晚泊千墩有感
卢震（清代）

野色平烟草，孤村泛海天。铎声山顶寺，镫影树中船。

宿鸟冲残照，征帆落晚烟。长途多寂寞，万感忆从前。
赠莎地道士
施肩吾（唐代）

莎地阴森古莲叶，游龟暗老青苔甲。

池边道士夸眼明，夜取蟭螟摘蚊睫。
赠程生之南海
李梦阳（明代）

生为海南客，几度登罗浮。天清众岛出，万水朝宗流。

乘桴圣者叹，望洋游子愁。明珠与翡翠，岁岁到神州。
木兰花慢 寄王宣慰立夫
王恽（元代）

浩鱼龙泺海，曾同醉，凤凰楼。记猎较河南，并持英荡，千里长游。

猎流故家人物，爱赋诗、鞍马气横秋。落日隆中怀古，薰猎洛水浮舟。

重逢春色入东州。小试统清流。看生啸江淮，猎连台阁，名动金瓯。

经纶半生心事，细推量、合在百花头。此日清香画戟，不应谈笑封侯。
逆旅憩店茆轩
廖刚（宋代）

茅轩有何好，小驻客心宽。始觉安居乐，无如行路难。
拆桐花
释居简（宋代）

叶底秋声急雨催，人言满树是愁媒。九回百断渠何与，自是愁人做得来。
次宋省斋木犀二首
杨公远（宋代）

颢气清如许，全钟在木犀。
碎金羞色浅，片脑愧香低。
根析蟾宫种，诗吟趼纸题。
折来供鼻观，何用上天梯。
月夜陆秀才之裘吴山人扩见访分韵得看字
王世贞（明代）

娟娟孤月起林端，剥啄何人稚子欢。幸有文章公辈在，向来车马世途看。

云容白破千家晓，海气青回万井寒。醉里疏狂吾故态，莫将杯酒问衣冠。
木兰花令
黄庭坚（宋代）

风开水面鱼纹皱。暖入草心犀点透。乍看晴日弄柔条，忆得章台人姓柳。

心情老大痴成就。不复淋漓沾翠袖。早梅献笑尚窥邻，小蜜窃香如遗寿。
次韵子由书王晋卿画山水一首而晋卿和二首
苏轼（宋代）

误点故教同子敬，杂篇真欲拟汤休。
陇云寄我山中信，雪月追君溪上舟。
会看飞仙虎头箧，却来颠倒拾遗裘。
（子美诗云：天吴及紫凤，颠倒在短褐。
）王孙办作玄真子，细雨斜风不湿鸥。
此境眼前聊妄想，几人林下是真休。
我今心似一潭月，君已身如万斛舟。
看画题诗双鹤鬓，归田送老一羊裘。
明年兼与士龙去，万顷苍波没两鸥。
答郑方回
皎然（唐代）

独禅外念入，中夜不成定。顾我憔悴容，泽君阳春咏。

词贞思且逸，琼彩何晖映。如聆云和音，况睹声名盛。

琴语掩为闻，山心声宜听。是时寒光澈，万境澄以净。

高秋日月清，中气天地正。远情偶兹夕，道用增寥夐。

思君处虚空，一操不可更。时美城北徐，家承谷口郑。

轩车未有辙，蒿兰且同径。庄生诫近名，夫子罕言命。

是以耕楚田，旷然殊独行。萎蕤鸾凤彩，特达珪璋性。

通隐嘉黄绮，高儒重荀孟。世污我未起，道蹇吾犹病。

逸翮思冥冥，潜鳞乐游泳。宗师许学外，恨不逢孔圣。

说诗迷颓靡，偶俗伤趋竞。此道谁共诠，因君情欲罄。
水龙吟·紫貂南北分荣
祖吴（宋代）

紫貂南北分荣，有人瑞凤池疏秀。月斧云斤，斫成三绝，辉华星秀。早岁从军，乌戎口伐，奇功立就。更题衡忠义，传家清白，人道外甥似舅。好看五经说後。步蟾宫、桂香盈袖。紫橐持荷，清班布武，履声依旧。回意刊山，当年垂棒，月明烟袖。隐岩清秀，露玉风金，岁岁祝千秋寿。
步韵和曹云霖「浯岛秋怀」二首
张煌言（明代）

荒烟残烧越王台，忆昔雄图今倍哀。丹叶三秋何事老，翠华六倍几时回？

才从鹭岛怀人远，忽得鱼书对客开。诗律迩来知渐细，高吟低唱且徘徊。
七十吟
苏辙（宋代）

年来霜雪上人头，俄尔相将七十秋。
欲去天公未遣去，久留敝十恐难留。
六窗渐暗犹牵物，一点微明更著油。
近听老卢亲下种，满田宿草费锄耰。
题桐柏石道士院妙声堂
曾惇（宋代）

门外千峰翠作堆，道人名籍在丹台。
是非荣辱俱休问，只放泉声入耳来。
乌头白
姚燮（清代）

梁王山上多乌鸦，梁王山下多桃花。桃花漂落美人去，乌鸦喳喳啼满树。

花落当重开，人去不复来，夕阳流水空徘徊。春归人去尚不惜，乌头啼白谁怜哀？
再见王进之于潭王即 其二
赵蕃（宋代）

别日故已久，愿言今则多。寒温一劳苦，身世两蹉跎。

在己须当勉，其馀莫问他。昔贤虽已矣，吾辈合如何。
尔雅台吊郭景纯二首 其二
田钧（清代）

小住西陵地，平生著作豪。六经开别径，一命寄洪涛。

术数言虽幻，奸雄气已挠。敢忘缄口戒，忠愤适相遭。
休洗红
江源（明代）

休洗红，洗红艳色死。旧红虽好不如新，新红为衣旧作里。

世情颠倒亦若斯，何怪诗人歌绿衣。
游李少师园十题·月桂
范祖禹（宋代）

天寒桂子堕，花发向庭中。
月华十二满，常照此芳丛。
隐圃岩桂盛开兴宗屡以为供
李纲（宋代）

沙阳岩桂虽云多，不若隐圃为骈罗。结根盘据极高大，荫庭一亩才数科。

青葱翠盖俯轩槛，夭矫苍虬交枝柯。

森森密叶碧如玉，扑扑细蕊黄于鹅。风传剩馥尚酷烈，月散清影长婆娑。

幽香岂止到十里，妙质端恐移金波。不随春景斗妍媚，直与秋色争清和。

芳鲜似欲伴佳菊，冷落更觉怜衰荷。幽人爱此自培植，林下不知双鬓皤。

为予折赠诚有意，欲遣鼻观通禅那。吾衰万事付之懒，不饮奈此秋光何。

径须造诣谋一醉，莫待花落沾庭莎。妙香吸引入肺腑，吐作佳句同吟哦。
送介卿之官金台
蔡戡（宋代）

四海皆兄弟，情亲能几人。
相看青眼旧，总作白头新。
直道何妨拙，微官只为贫。
老来仍惜别，把酒话酸辛。
书意
陆游（宋代）

屋漏徙我床，窗破补其罅。
衣穿傲狐貉，食淡忘脍炙。
人生老可哀，百事就衰谢。
我喜在得归，味美如啖蔗。
虽云茅茨陋，岂不贤传舍。
儿能牧鸡豚，身自种桑柘。
市垆酒易赊，邻厩驴可借。
睡任门生嘲，醉无官长骂。
见书眼先闭，惰嬾亦自赦。
却後五百年，林间作佳话。
题刁光胤画册·雪景水仙图
宋孝宗（宋代）

黄冠翠帔玉为姿，何处春风一见之。
未到湘江清绝地，试看山谷老人诗。
清明日赐百僚新火
史延（唐代）

上苑连侯第，清明及暮春。九天初改火，万井属良辰。

颁赐恩逾洽，承时庆自均。翠烟和柳嫩，红焰出花新。

宠命尊三老，祥光烛万人。太平当此日，空复荷陶甄。
次韵王民瞻赠觉梵二首 其二
刘才邵（宋代）

脩竹幽兰伴高卧，新诗不待江山左。开缄快读耳目醒，睡魔奔迸愁城破。

悬知大手千人英，且拟二招吟只些。暂时虽现宰官身，百事疏慵无所作。

郊居未敢厌岑寂，且烹杞菊充朝饿。劝兄不须梦惠连，鄙句安能婉如佐。

冰壶玉椀幸无瑕，莫使游尘得轻涴。
送五叔入京兼寄綦毋三
李颀（唐代）

吏部明年拜官后，西城必与故人期。

寄书春草年年色，莫道相逢玉女祠。
宏济寺
田霢（清代）

初入长干第一关，果然幽境出尘寰。西风黄叶南朝寺，前面长江后面山。
送郭子奇
薛师石（宋代）

永嘉官满后，归处是仙居。
柳舞陶潜径，桃迎阮笔车。
名高唐寺塔，箧满晋人书。
看步青云上，题缄寄隐庐。
视旱过雨
杨万里（宋代）

巳旱何秋雨，无禾始水声。
病民岂天意，致此定谁生。
汤爪宁须翦，桑羊可缓烹。
小儒空自叹，得到凤凰城。
冬至后五日约客晨往极乐精舍因寻梅湖山作诗纪事 其二
张镃（宋代）

未苦撩清兴，骑驴故绕山。松篁高下处，云日往来间。

要是从今后，休教枉却閒。乌巾风弄影，画出我诗孱。
发潭口
文天祥（宋代）

吹面北风来，拂鬓坚冰至。
轩冕委道途，衮绣易毡毳。
百年杂丑好，始酬四方志。
浩歌激浮云，亭亭复揽辔。
赠谈天
李叔与（宋代）

我坐诗穷子术穷，十年湖海两漂蓬。子归农圃吾归钓，此去悬知命可通。
和梅花
梅尧臣（宋代）

时时不甘春著力，年年能占腊前芳。
水边攀折此中女，马上嗅寻何处郎。
山舍更清栽作援，凤楼偏巧学成妆。
团枝密密都如雪，野雀飞来翅合香。
鸡鸣山睡起写怀次陈华山壁间韵
罗兆鹏（明代）

山房夜半酒初醒，浣浣阶前竹露生。远柝击随风敛阵，疏钟鸣向月低楹。

松峰画布禅关峭，花径云封客梦清。吟罢忽惊秋事晚，厌闻塞雁向南声。
奉题惠阳王郡侯署中忆雪楼 其一
屈大均（明代）

岭海行春罢，楼开尽物华。欲将天北雪，来润日南花。

二岳窗间直，双江槛外斜。自来仙太守，山水满官衙。
端午帖子·皇后阁
周必大（宋代）

逮下深恩浃后宫，斯蠡五月咏豳风。
麝香草斗宜男绿，安石榴簪多子红。
诸葛公则延登书阁出示焦丈通直洎诸公所赠诗
郭印（宋代）

落泊粗官冷，婆娑小阁深。
身劳常簿领，兴在即山林。
幽砌封苔晕，虚棂过竹阴。
眼前无限意，清赏得知心。
送俞给事知宣州
宋祁（宋代）

恳乞江南太守麾，过家为有故山期。使轩密雨千驺拥，琐闼斜阳一拜辞。

枕底潮鸡参驿鼓，船头沙鸨避牙旂。此行正及吴羹美，雉尾莼香欲变丝。
苏武慢 赠徐伯枢
谢应芳（元代）

兰雪衣衿，芝雪冠佩，＊唾动成珠玉。芳草萋迷，蓬莱杳渺，皎皎白驹空谷。濯发沧洲，怡颜芳树，乐甚从伶丝竹。问天生、湖海元龙豪气，肯令消缩。君不见二陆联芳，三苏接武，声动九重黄屋。天上碧桃，日边红杏，真足快人心目。拂袖东胶，出门西笑，莫恋故园松菊。看浊河、流水重清，齐唱太平遗曲。
偈颂五十一首 其五
释大观（宋代）

开口失，闭口丧。脱白露净，矢在弦上。
秀亭秋怀十五首
方回（元代）

茫茫六合间，孰是身自由。
贫贱不遑安，故迫口腹谋。
万事已云足，心火炎不休。
朝服寒食散，夜梦郁仪楼。
鄙哉齐公子，泪下雍门周。
万世一陶叟，浩歌归故丘。
有酒醉即眠，无酒亦不求。
宿庄家二首 其一
刘克庄（宋代）

初秋风露变，偶出憩庄家。原稼无全穗，陂荷有晚花。

疏钟踰涧响，微月转林斜。邻媪头如雪，灯前自绩麻。
【中吕】满庭芳_感兴简王公
张可久（元代）

感兴简王公实
光阴有几？休寻富贵，便省别离。相逢几个人百岁，归去来兮！羊祜空存断碑，牛山何必沾衣？渔翁醉，红尘是非，吹不到钓鱼矶。
春晚闺怨
杨花滚滚，屏山隐隐，沉水温温。绿纱窗外流莺问，何处东君？多病多愁那人，不言不语伤春。清明近，深深闭门，细雨自黄昏。
秋夜不寨
四窗酒醒，衾闲半幅，鼓转三更。起来无语伤孤另，何限幽情。金锁碎帘前月影，玉丁当楼外秋声。凭阑听，吹箫凤鸣，人在雪香亭。
湖上晚归
亭亭翠云，娟娟鹭羽，细细鱼鳞。一方瑞锦香成阵，明月随人。爱莲女纤纤玉笋，唱菱歌采采白蘋。相亲近，盈盈水滨，罗袜暗生尘。
三衢道中
乌飞兔走，鸳煎燕火刍，蝶怨蜂愁。眼前已是花开候，心绪悠悠。一百五日节人家插柳，七十二滩上客子移舟。添消瘦，寻花载酒，不似少年游。
春晚梅友元帅席上
知音到此，舞雩点也，修禊羲之。海棠春已无多事，雨洗胭脂。谁感慨兰亭故纸？一沉吟罗扇新词。急管催银字，哀弦玉指，忙过赏花时。
山居
尘埃野马，风波海鸥，鼓吹池蛙。相逢半日渔樵话，乐在山家。仙洞冷玲珑玉霞，钓滩平潋滟金沙。藤阴下，村醪旋打，醉插满头花。
九曲溪上
桃花院宇，梅边杖履，竹下琴书。余不溪上山无数．尽自相娱。云树淡十幅画图，月波寒九曲明珠。闲鸥鹭，三年伴侣，不减贺家湖。
春日闺思
铅华泪洗，金荷烬冷，银蒜帘垂。话离愁柳外流莺替，念我孤凄。江树春云野水，梨花暮雨寒食。诗中意，今春未归，甘不过燕双飞。
春思
愁斟玉斝，尘生院宇，弦断琵琶。相思瘦的人来怕，梦绕天涯。何处也雕鞍去马，有心哉归燕来家。鲛绡帕，泪痕满把，人似雨中花。
雨歇用前韵
蓝仁（明代）

雨歇尘仍暗，秋来水更浑。草深迷虎穴，雾重失渔村。

生理何多难，吟怀久已昏。徬徨如有得，惆怅竟无言。
鄱阳怀古
章秉铨（清代）

上游当日控荆襄，战鼓黄云压建康。一败遂成隆准帝，百年空建夥颐王。

秋风草色余残垒，孤艇波声满夕阳。惟有忠魂难泯灭，灵旗风雨在康郎。
赠韦侍御黄裳二首
李白（唐代）

太华生长松，亭亭凌霜雪。
天与百尺高，岂为微飙折？
桃李卖阳艳，路人行且迷。
春光扫地尽，碧叶成黄泥。
愿君学长松，慎勿作桃李。
受屈不改心，然后知君子。

见君乘骢马，知上太行道。
此地果摧轮，全身以为宝。
我如丰年玉，弃置秋田草。
但勖冰壶心，无为叹衰老。
闻曾裘父丈亡追用前韵寄审知二首
赵蕃（宋代）

凉风不审意如何，逝日能言客有过。
师友渊源说宗派，要君文字饱研磨。
再次前韵
黄庭坚（宋代）

酒有全功笔有神，可将心付白头新。
春盘一任人争席，莫道前衔是近臣。
浣溪沙（兰）
杨泽民（宋代）

一径栽培九畹成。丛生幽谷兔欹倾。异芳止合在林亭。

馥郁国香难可拟，纷纭俗眼不须惊。好风披拂雨初晴。
和文潜期饮大尹穆父家兼呈尹
晁补之（宋代）

野人肮脏无与邻，世人共笑独独亲。
沛然有余不矜饰，我亦谓独诚可人。
万鱼噞喁困复却，看独撇捩黄金鳞。
人甘如醴饮者醉，我独蜇口如姜辛。
淮南归来两鬓雪，闭门自不羞甑尘。
无衣可换江头醉，有谁肯载樽中醇。
愧惭救渴京兆尹，空缸尚可供十巡。
放言与独一倾倒，非独畏人嫌我真。
府中贵人玉比德，堂下和气天回春。
醉人多忤贵人恕，来呼莫惮冲泥频。
蔺五见访
师严（宋代）

汉阴美人青兕裘，独骑瘦马寻荒丘。
花前下马迎一笑，珠玉在侧形骸羞。
酒酣散发箕踞坐，锦带烂熳悬吴钩。
断蛟刺虎好身手，碧瞳如水涵清秋。
惜哉科目太脱略，壮士岂为章句囚。
中原格斗困不已，江波木落寒悠悠。
寄李希膺二首 其二
胡仲弓（宋代）

绿玉樽前笑语嬉，青灯影里坐弹棋。交情又属后来者，乐事何如初见时。

山寺论文辞太苦，海楼握手句尤奇。岁寒不见梅花面，辜负暗香疏影诗。
采莲（衮）
史浩（宋代）

有珍馔，时时馈。滑甘丰腻。紫芝荧煌，嫩菊秀媚。贮玛瑙琥珀精荧。延年益寿莫DE3E。人间烹饪徒费。休说龙肝凤髓。动妙乐、仙音鼎沸。玉箫清，瑶瑟美。龙笛脆。杂还飞鸾，花裀上、趁拍红牙，余韵修扬，竟海变桑田未止。
减字木兰花 其六 题尤悔庵清平调杂剧
吴绮（清代）

仙才供奉，岂籍寻常科第重。失却珊瑚，只笑唐家结网疏。

知君却托，扫尽里儿容做作。烂醉沉香，此后谁堪七宝床。
送陈养晦谒阆风舍先生四首
戴表元（宋代）

无诗莫人阆风里，到却阆风那有诗。
拾取松风作新曲，归来时向梦中吹。
同万益之刘平子梁伯静嘉荐侄出郭酹吴非熊
李之世（明代）

出郭霜气微，孤村澹斜阳。依依闻邻笛，我怀憯以怆。

眷彼同心人，胡为委山岗。海国三千里，游魂归路长。

入门不见人，但见此黄肠。旅葵蔓荒阶，枯藓上颓墙。

思子平生欢，微吟暗自伤。蔬盘罗野簌，且复荐壶觞。

放声聊一哭，掩袂出长廊。
首春九日寿溪三绝
刘克庄（宋代）

只手经营费拮据，十年栽接稍扶疏。
犹嫌桧柏纯苍翠，白白红红间数株。
咏风
董思恭（唐代）

萧萧度阊阖，习习下庭闱。花蝶自飘舞，兰蕙生光辉。

相乌正举翼，退鹢已惊飞。方从列子御，更逐浮云归。
酬于驸马二首
杨巨源（唐代）

绮陌尘香曙色分，碧山如画又逢君。蛟藏秋月一片水，

骥锁晴逢千尺云。戚里旧知何驸马，诗家今得鲍参军。

阳和本是烟霄曲，须向花间次第闻。

芳时碧落心应断，今日清词事不同。瑶草秋残仙圃在，

彩云天远凤楼逢。晴花暖送金羁影，凉叶寒生玉簟风。

长得闻诗欢自足，会看春露湿兰丛。
和陈简斋韵
葛胜仲（宋代）

马鞭虽长不及腹，山林朝市两角逐。华堂谁挂元吉獐，坐使朱门变林谷。

龙章凤姿自有种，山野头颅未为辱。长沙写真得天趣，下视冯尹皆奴仆。

君不见青州刘幡得异草，能遣死麇骨再肉。又不见广平射麇变浮屠，因罢校猎投金镞。

两幅陵陂槲叶香，俦侣共乐春草长。昂头妥尾无所畏，窘拘知胜触藩羊。
句
傅尧俞（宋代）

此时廊庙联三省，它日貂蝉定两公。
正月十六日雪
赵蕃（宋代）

竹屋偏宜雪，江亭更受风。
一杯时自酌，五字不须工。
柳色全然未，梅花半堕空。
东江虽可住，吾志在江东。
陈以哲孝廉自武夷山中有作寄怀侑以仙洞茶建溪酒赋此答谢
卢龙云（明代）

敲门报有山中使，新从武夷下九曲。高人犹在幔亭间，缥缈烟霞三十六。

秋阴猿鹤解相留，日宴群仙酣未足。慇勤寄我洞天香，逡巡复有杯中绿。

安得乘风辄御虚，伴尔名山脱尘俗。司马云端旧结庐，至今借与何人宿。

君来且赴曲江春，莫畏移文绊岩谷。
偈颂一百三十三首 其十一
释居简（宋代）

从来不解强安排，掷地金声破草鞋。无位真人无面目，何妨运水及搬柴。
败屋有感
吴芾（宋代）

甲第巍然数百间，一朝人去顿摧残。
寄言行客休兴叹，但积阴功后代看。
忆姊
赵佩湘（清代）

九秋时节近重阳，一别三年枉断肠。问我诸姑及伯姊，喜从客邸返家乡。

贪谈近事忘朝栉，互诉相思怯夜凉。聚首方新又言别，可怜分袂太仓皇。
舟过七里店迓客
袁说友（宋代）

涨水一篙足，环山七里长。
维舟横略彴，惊鹭入菰蒋。
话旧人俱老，相嗟鬓各霜。
年来慵不出，犹未免迎将。
哀三良诗
刘敞（宋代）

士为知己死，女为悦己容。
咄嗟彼三良，杀身徇穆公。
丹青怀信誓，夙昔哀乐同。
人命要有讫，奈何爱厥躬。
国人悲且歌，黄鸟存古风。
死复不食言，生宁废其忠。
存为百夫防，逝为万鬼雄。
岂与小丈夫，事君谬始终。
云童行
张籍（唐代）

云童童，白龙之尾垂江中。今年天旱不作雨，

水足墙上有禾黍。
惜花
章甫（宋代）

前朝西风不肯住，红雨毵毵落深树。
昨日东风更放颠，香雪纷纷飘满园。
四时催人头发白，薄相春风亦欺客。
渐觉繁枝过眼空，历历黄花乱疏麦。
野店沽酒酸如虀，先生不饮春将归。
屋头向晚雨声急，自炷炉香坐盘膝。
监郡吴殿丞惠以笔墨建茶各吟一绝谢之 茶
林逋（宋代）

石辗轻飞瑟瑟尘，乳花烹出建溪春。世间绝品人难识，閒对茶经忆古人。
还家夜同赵端行分韵赋
翁卷（宋代）

莫怪繁霜满鬓侵，半年长路几关心。还家点检家中物，依旧清风在竹林。
寄象岑上人
释行海（宋代）

宴坐凌霄峰顶寺，时时音信得相闻。
十年寥落长为客，四海交游少似君。
杨柳重青相送处，鹭鸶洁白自成群。
寒思会面知何日，百里溪山隔暮云。
次邀陈迂谷山长程守山司马同游剑潭韵
连日春（清代）

蛇幻残碑纪，龙光古剑腾。谈心诗酒客，合掌水云僧。

树老空胸腹，山重露脊棱。小留枫径坐，俗虑尽渊澄。
颂古九首
释普信（宋代）

渔翁潇洒任东西，芦管横吹韵不齐。
夜静月明鱼不食，扁舟卧入武陵溪。
天桥
吴铭道（清代）

天工如巧匠，洞山斫山骨。要使海可穿，漏此月中窟。

势若猿臂伸，矫甚龙角突。安知鸿濛前，一一斧斤伐。

山灵偶出音，引流透一发。下视谁当扪，震掉郁咆勃。
题月中丹桂图
王慎中（明代）

生绡半幅吴霜冷，拂尽微尘秋水净。展向高堂骤骇神，忽睹青水堕飞镜。

䀜霍瑶光初出奁，四壁澄莹摇不定。辗轮乍见海中行，濯魄真看地底迸。

金波千顷浸玻瓈，银汉一泓垂素绠。结质团圞亦不亏，佳期三五四时正。

中有轮囷一树木，布叶葳蕤柯诘曲。扶疏碍景小霏微，旖旎漏明频照烛。

根折只容顾兔藏，枝繁独覆姮娥宿。飘英落叶细生姿，一一黄金散为粟。

萧森影里似闻香，的皪光中遥辨绿。画栋雕楹结绮檐，坐来浑是在虚涵。

白日都迷羲伯驭，阑宵底用烛龙衔。清辉鉴人毛发竖，仙芬染断体肤凡。

广寒不觉身曾到，蟾宫虚疑手可探。世闻墨妙有如此，题句聊为未见谈。
谢人送酒（一作代谢崔家郎君送酒）
孙氏（唐代）

谢将清酒寄愁人，澄澈甘香气味真。

好是绿窗风月夜，一杯摇荡满怀春。
赠四王冠诗
应亨（魏晋）

济济四令弟，妙年践二九。令月惟吉日，成服加元首。

人咸饰其容，鲜能离尘垢。虽无兕觥爵，杯醮传旨酒。
漫述
黄庚（元代）

脱巾漉酒心先醉，着屐登山脚便轻。
豪饮清游忆陶谢，古人千载尚留名。
题张雨生模黄小松坡公石铫图 其一
庞鸿文（清代）

小聚城南尺五天，六街腊鼓又催年。一瓯苦茗饶乡味，却忆家山玉蟹泉。
天津感事二十六首
邵雍（宋代）

忙忙负乘两何殊，往复由来出此途。
争似不才闲处坐，平时云水绕衣裾。
翠微山居八首
赵彦端（宋代）

一池荷叶衣无尽，数树桦花食有余。
却被世人知住处，更移茆舍作深居。
偈颂八十五首
释妙伦（宋代）

梨花李花白，杏花桃花。
的的正法藏，的的古佛心宗。
灵云老几曾梦见，道得底都是脱空。
尀耐螺江钓鱼船上翁，丝纶倒把揽春风。
【仙吕】点绛唇_四友争春四
顾德润（元代）

四友争春
四海飘篷，半生歌咏。嗟尘冗，世事匆匆，苦被年光送。
【混江龙】眼前青供，玉人降谪笑相逢。敲金击玉，咏月嘲风。三峡泉鸣新咳唾，千章诗著旧题封。春风杨柳，秋水芙蓉。温柔典雅，剔透玲珑。销人魂梦广寒宫，迷人踪迹桃源洞。友朋每如兄如弟，亲眷每非虎林熊。
【油葫芦】天下湖山风月珑，这一伙作业种，莺俦燕侣不相容。锦心绣腹亲陪奉，月眉星眼情搬弄。茶供过三两巡，涎割到五六桶。攒下些高谈阔论成何用，端的是风月两无功。
【天下乐】儿曾见翠袖殷勤捧玉钟，三冬，节序穷，老廉颇岂堪施会勇。桑柴弓悬臂间，纸糊锹逼手中，每日价干和哄。
【那吒令】江湖上量洪，谁强似孔融；天地间德行，怎学得仲弓；翠红乡钞猛，都不如邓通。假老实，乔尊重，买做了先锋。
【鹊踏枝】探花人气如虹，状元郎怒填胸，榜眼哥哥，尚自冲冲。你也哝恩多爱浓，想从前错怨了天公。
【寄生草】大厮家包藏得险，友朋每讲论得同。双生虽俊风声众，苏卿缺镘情肠痛，冯魁不语机谋中。风流浪子怎教贫？孤寒壮士愁难共。
【尾】不放一时花，空负三生梦，我与你结抹了青楼卷宗。一个空劳下巫山十二峰，一个虚担着雨迹云踪。那一个快弥缝，只落得燕懒莺慵，这老子倒夺了东君造化工。他见这恩情脱空，使把那是非讲动，刬地向树头树底觅残红。
立秋
刘翰（宋代）

乳鸦啼散玉屏空，一枕新凉一扇风。
睡起秋声无觅处，满阶梧叶月明中。
庾楼
周弼（宋代）

欲望江山夜转真，胡床曾此对嘉宾。
伤心皓月长流水，回首清风不见人。
花落雉楼横角暮，草生鸥渚破船春。
归程岂暇频登览，分付羁愁与白苹。
长信秋
宋无（元代）

长信秋来月自圆，夜香独拜玉阶前。
妾吟不顾君王宠，惟顾君王寿万年。
满江红·愁感
宋自逊（宋代）

举扇西风，又十载、重游秋浦。对旧日、江山错愕，鬓丝如许。世事兴亡空感慨，男儿事业谁堪数。被老天、开眼看人忙，成今古。
江上路，喧鼙鼓。山中地，纷豺虎。谩乾坤许大，著身何处。名利等成狂梦寐，文章亦是閒言语。赖双投、酒熟蟹螯肥，忘羁旅。
戏题药裹
范成大（宋代）

捲却丝纶飏却竿，莫随鱼鳖弄腥涎。须知别有垂钩处，枯海无风浪拍天。
寄丁求安
王洋（宋代）

郁密林亮十丈馀，包罗万象偏方隅。
吴王剑沼连巴峡，庐追飞泉贯具区。
贾老华夷分寸尺，辋川花柳较锱铢。
别来不恨江湖远，只在君家聚米图。
杂诗
李复（宋代）

应龙出重渊，矫矫升天行。
奋迅弥宇宙，雨施品物形。
收藏入无间。脗合元气冥。
神变不可测，乃知至阳精。
圣人链阴魄，调御元功成。
乘时万类睹，廓然日月明。
体用符龙变，潜跃惟时亨。
颜伏德方求，舜见位已升。
松寥阁与堪公夜坐看月晨起值花朝连春分纪事同赠
洪恩（明代）

自赴已公招，清言破寂寥。茶全烹谷雨，春半及花朝。

薄雾笼寒月，微风上夜潮。不知峰顶雪，还待几时消。
夜中对雪赠秦系时秦初与谢氏离婚谢氏在越
刘长卿（唐代）

月明花满地，君自忆山阴。谁遣因风起，纷纷乱此心。
端午帖子·太上皇帝阁
周必大（宋代）

离明自昔照乾坤，太极如今道更尊。
和气致祥禳百沴，艾人桃印谩垂门。
八咏诗 其八 被褐守山东
沈约（南北朝）

守山东。山东万岭郁青葱。两溪共一泻。水洁望如空。

岸侧青莎被。岩间丹桂丛。上瞻既隐轸。下睇亦溟濛。

远林响咆兽。近树聒鸣虫。路出若溪右。涧吐金华东。

万仞倒危石。百丈注悬潨。制曳写流电。奔飞似白虹。

洞井含清气。漏穴吐飞风。玉窦膏滴沥。石乳室空笼。

峭崿途弥险。崖岨步才通。余舍平生之所爱。欻暮年而此逢。

欲一去而不还。怅邹衣之未褫。揖林壑之清旷。事氓俗之纷诡。

幸帝德之方升。值天纲之未毁。既除旧而布新。故化民而俗徙。

播赵俗以南徂。扇齐风以东靡。乳雉方可驯。流蝗庶能弭。

清心矫世浊。俭政革民侈。秩满归白云。淹留事芝髓。
河渎神 题秦邮露筋祠
陈维崧（清代）

湖上水连天，湖光捲尽寒烟。玉娥一去几千年，尽日凝妆俨然。

漠漠雨丝飘碧瓦，人在女郎祠下。一树红梨开谢，明朝又是春社。
碧沼
释元肇（宋代）

潋滟一池莲，禅房住半边。北通关市路，西透马塍泉。

碧色冷摇日，香风近扑天。远公虽不作，清社有人传。
次韵王浚明用时举苦热韵见赠
范成大（宋代）

暑窗当午思昏昏，雷起千峰睡不闻。
铄石谁能招楚魄，斫冰我欲访湘君。
年华祗合加餐饭，事业休工刺绣文。
赖有两贤南北巷，岁寒幽谷共兰薰。
诗偈 其一二○
庞蕴（唐代）

一切有求枉用功，想念真成著色空。差之亳釐失千里，有生劫劫道难通。

痴心望出三界外，不知元在铁围中。
代意
佚名（宋代）

懊恼鸳鸯未白头，却寻遗翠失芳洲。
离魂暗逐明珠佩，远目偏芳紫桂楼。
湘水渺瀰归别渚，陇云容与澹新秋。
菖花若有重开日，得见菖花亦自羞。
四月二十七日同姚同年燮熊鹾尹松之陈明经凤孙小集江亭 其一
蒋湘南（清代）

云萍小聚一亭高，风捲苍蒹起怒涛。胜会难忘黄叔度，新诗宜付薛阳陶。

花当倦后歌犹荡，酒到酣时笛亦豪。更喜西山来入座，分青此日为吾曹。
宴春台 其六 巽吾赋溪南海棠，花下有相忆之句，读之不可为怀，和韵并述江东旅行
刘辰翁（宋代）

征衫春雨纵横，可曾湿得飞花透。知君念我，溪南徙倚，谁家红袖。

藉草成眠，簪花倚醉，狂歌扶手。叹故人何处，闻鹃堕泪，春去也、到家否。

说与东风情事，怕东风、似人眉皱。乱山华屋，残邻废里，不堪回首。

寒食江村，牛羊丘陇，茅檐酤酒。笑周秦来往，与谁同梦，说开元旧。
方竹杖
牟巘（宋代）

此君久不见，岁晚伴华颠。直节要到底，勿论方与圆。
梦游三首·其二
徐铉（宋代）

绣幌银屏杳霭间，若非魂梦到应难。
窗前人静偏宜夜，户内春浓不识寒。
蘸甲递觞纤似玉，含词忍笑腻于檀。
锦书若要知名字，满县花开不姓潘。
寄周彦廉
邹浩（宋代）

楚水不风鱼逝远，霜天初月雁飞高。履穿袍敝浑无暇，目断心驰祗自劳。
菩萨蛮 寿夫人
高子芳（宋代）

去年曾祝夫人寿。今岁也又还依旧。鬓绿与颜朱。神仙想不如。

依相真难老。疑是居蓬岛。那更舞霓裳。笙歌溢画堂。
箧中得故王郎中书
罗隐（唐代）

凤里前年别望郎，丁宁唯恐滞吴乡。劝疏杯酒知妨事，

乞与书题作裹粮。苹鹿未能移海曲，县花寻已落河阳。

九原自此无因见，反覆遗踪泪万行。
芭蕉雨
朱无瑕（明代）

滴破愁中梦，听残叶上声。
新诗题未得，偏送别虽情。
喜雨应祷
韩琦（宋代）

运月愆阳作旱灾，龙坛申祷洁三垓。至诚始惧卑高隔，嘉应俄如影响来。

喜阔农心归击壤，润深人意不惊雷。大钧广播知难报，埏埴何尝望一杯。
次陈命美笏斋八景 其五 桥连水色
李之世（明代）

石齧飞流几道穿，湍声入夜搅人眠。晴空也有雷霆斗，鞭起狞龙上九天。
怀戴南枝
李崧（清代）

义士全高节，伤哉故国春。山河遗血泪，天地寄孤身。

煮字以为饱，采薇忘却贫。衣冠千古在，殁世不沾尘。
上长史王公责躬
储光羲（唐代）

覆舟无伯夷，覆车无仲尼。自咎失明义，宁由贝锦诗。

松柏日已坚，桃李日以滋。顾己独暗昧，所居成蒺藜。

大贤荐时文，丑妇用蛾眉。惕惕愧不已，岂敢论其私。

方朔既有言，子建亦有诗。恻隐及先世，析薪成自悲。

灵鸟酬德辉，黄雀报仁慈。若公庶伏罪，此事安能迟。
霜天晓角（寿陈敬之）
刘辰翁（宋代）

朝来微雪。又近长生节。造就一枝清绝，梅与雪、怎分别。

两年心似月。除是天知得。手种春风千树，一颗颗、待儿摘。
丁酉二月二十日同部中诸公游下竺御园坐枕流
周必大（宋代）

万点红随雪浪翻，恍疑身到武陵源。
归来上界多官府，人与残花两不言。
洞霄琳宫
连久道（宋代）

栖真已得寻西洞，神应谁能辨雨锺。
水奏五音鸣玉凤，山回九雨踞苍龙。
古杉疑复天台去，怪石时从福地供。
它日重游应更好，拟登天柱最高峰。
秦会之题绝尘亭
李若水（宋代）

脱迹尘嚣外，悠然寄北亭。
池平一鉴净。山远数螺青。
身世惊残梦，行藏忌独醒。
惟闲即近道，不必玩丹经。
访松岭徐炼师
施肩吾（唐代）

千仞峰头一谪仙，何时种玉已成田。

开经犹在松阴里，读到南华第几篇。
瑞鹤仙·户庭浮瑞气
佚名（宋代）

户庭浮瑞气。八日馀寒，新春来至。
游西岩寺二首 其二
郭祥正（宋代）

三人同结静中缘，一到西岩思豁然。何必拥炉倾浊酒，且来攀树听寒泉。
次韵夜坐
陈著（宋代）

山林分老不求官，梅月窗深耐坐寒。
浮世人如春梦乱，明朝事作宿缘看。
膝边镫火心相符，眉里杯盘量自宽。
睡去醒来朝复暮，百年如此是平安。
宫词 其二十
王仲修（宋代）

宜春苑里望春台，台下仙花已半开。地密无人敢偷折，万民喜待翠舆来。
歌三首 其一
王嘉（魏晋）

金刀治世后遂苦。帝王昏乱天神怒。灾异屡见戒人主。

三分二叛失州土。三王九江一在吴。馀悉稚小早少孤。

一国二主天所驱。
行行游且猎篇
李白（唐代）

边城儿，生年不读一字书，但知游猎夸轻趫。
胡马秋肥宜白草，骑来蹑影何矜骄。
金鞭拂雪挥鸣鞘，半酣呼鹰出远郊。
弓弯满月不虚发，双鸧迸落连飞髇。
海边观者皆辟易，猛气英风振沙碛。
儒生不及游侠人，白首下帷复何益！
八音歌赠别赵子雍𪛌之二首 其二
程俱（宋代）

金张珥汉貂，况乃出天派。石渠重儒冠，武弁聊复戴。

丝麻宜自任，粗使有管蒯。竹简书汗青，高吟当人籁。

匏虽贵中虚，植固须本大。土耕戒莽卤，道耕恶疵累。

革带勿佩韦，赠子弦作佩。木强虽过中，宁师伯夷隘。
哭辞
王令（宋代）

一哭摧心肝，屡哭雕朱颜。
心肝摧日痛，朱颜雕日乾。
二十人未肚，我衰已毛斑。
古人不得见，今人诚可叹。
题惠山次韵蒋叔任观溪涨
袁植（宋代）

烟曳平川上，云屯翠岭头。雨淫成大浸，堤溃失安流。

地入三吴窄，山馀九陇浮。不应昏垫后，始用济川舟。
夏夕
杨慎（明代）

湘水鱼鳞冷簟文，博山虫篆罢炉薰。开窗对影延新月，坐爱金波洗火云。
南歌子
薛琼（唐代）

嫩雨消残暑，哀蝉噪夕阳。一夕寒吹扑空廊。剪剪轻罗侥幸、试新凉。

竹坞玲珑碧，荷亭缥缈香。水晶为枕玉为床。放下帘钩随意、梦潇湘。
读陆逵常簿奏篇喜而赋
高斯得（宋代）

老翁关门贪睡味，朝廷近事到耳疏。
朝起忽收故旧信，得此痛哭流涕书。
书中近道果何事，人心天命关机枢。
昔无叛民今已起，赤子至此谁之辜。
公田下损而上益，楮法子废而母孤。
三尺孤童尽知得，谁能暴虎编其须。
朝阳一鸣百聩醒，幸哉公有而绝无。
三后在天甚神圣，佑此一脉皇基扶。
我非庆历石守道，聊题数语昭群愚。
偈颂二十五首
释道璨（宋代）

去去实不去，是法住法位。
来来实不来，世间相常住。
挽崔舍人 其一
陈苍舒（宋代）

早结渊衷眷，英名擅四方。献箴诚剀切，屡谏极忠良。

劝讲黄金殿，修辞白玉堂。簪绅歆盛美，何事遽云亡。
戏赵元达
饶节（宋代）

竹木王孙不嗣音，老夫多病转侵寻。可怜一息绝缨会，破坏经年设醴心。
寒夜煮茶歌
于谦（明代）

老夫不得寐，无奈更漏长。
霜痕月影与雪色，为我庭户增辉光。
直庐数椽少邻并，苦空寂寞如僧房。
萧条厨传无长物，地炉爇火烹茶汤。
初如清波露蟹眼，次若轻车转羊肠。
须臾腾波鼓浪不可遏，展开雀舌浮甘香。
一瓯啜罢尘虑净，顿觉唇吻皆清凉。
胸中虽无文字五千卷，新诗亦足追晚唐。
玉川子，贫更狂。
书生本无富贵相，得意何必誇膏梁。
诗二首 其二
赵汝域（宋代）

数叶梧桐落短廊，一泓秋水湛银塘。调琴独奏猗兰操，啜茗清飘茉莉香。

涕泣两年同贾傅，痴梦千载笑君房。于今不作武宁客，蓑笠渔竿日月长。
予己未十月二十有二日去涪上越明年八月二十
晁公溯（宋代）

重来閒曳杖藜行，白帽依前似管宁。
风雨只如当日恨，江山不改故时青。
天寒未夕窗先暝，霜晚无声叶自零。
诗罢时为洛生咏，醉吟聊使故人听。
雨中看山丹作
林希逸（宋代）

簇簇团团似剪霞，雨中相对为咨嗟。固知沾足遍宜稻，只恐淋漓解损花。
题壁二首 其一
胡叔阳子（宋代）

知君色欲未能除，好把精神契太初。从今发誓休贪欲，我保教君入太虚。
宴韦司户山亭院
高适（唐代）

人幽想灵山，意惬怜远水。习静务为适，所居还复尔。

汲流涨华池，开酌宴君子。苔径试窥践，石屏可攀倚。

入门见中峰，携手如万里。横琴了无事，垂钓应有以。

高馆何沉沉，飒然凉风起。
怀南唐研山
米芾（宋代）

研山不复见，哦诗徒叹息。唯有玉蟾蜍，向余频唳滴。
离亭赋得折杨柳二首
李商隐（唐代）

暂凭尊酒送无憀，莫损愁眉与细腰。
人世死前唯有别，春风争拟惜长条。

含烟惹雾每依依，万绪千条拂落晖。
为报行人休折尽，半留相送半迎归。
早秋独夜
白居易（唐代）

井梧凉叶动，邻杵秋声发。独向檐下眠，觉来半床月。
次韵杨公济奉议梅花十首 其五
苏轼（宋代）

日出冰凘散水花，野梅官柳渐攲斜。西郊欲就诗人饮，黄四娘东子美家。
和杜运使巴峡地暖节物与中土异黯然有感诗三首
王周（宋代）

随柳参差破绿芽，此中依约欲飞花。

春光是处伤离思，何况归期未有涯。

始看菊蕊开篱下，又见梅花寄岭头。

揽辔巴西官局冷，几凭春酒沃乡愁。

花品姚黄冠洛阳，巴中春早羡孤芳。

不知别有栽培力，流咏新诗与激昂。
题李待诏虎溪三笑图
胡长孺（元代）

元亮缵孔业，脩静研聃玄。远公学瞿昙，高居著幽禅。

人异道岂殊，万散一固全。日击辄有得，参会各冁然。

胡为老缁褐，笑舞喜欲颠。谩道遗其身，襟袖犹蹁跹。

彼酣适酒趣，尚不醒者传。族史浪自苦，窥管持知天。
城西晚眺
陆游（宋代）

嫋嫋城笳咽，荧荧渔火青。
霜凋两岸柳，水浸一天星。
静看船归浦，遥闻雁落汀。
倚阑幽兴极，不敢恨飘零。
赠张童子 其二
真德秀（宋代）

闻君早号张童子，顾我初非韩退之。可惜浪抛洙泗业，只看风鉴学希夷。
句
荣諲（宋代）

城下江流金雁水，亭中人弄玉弦琴。
偈颂三十四首
释如净（宋代）

三分光阴二早过，迟日江山丽。
灵台一点不揩磨，春风花草香。
贪生逐日区区去，泥融飞燕子。
唤不回头争奈何，沙暖睡鸳鸯。
临江萧氏家宝堂
苏辙（宋代）

高人不解作生涯，唯有中堂书五车。
竹简多于孔氏壁，牙签新似邺侯家。
田园岂是子孙计，青紫今为里巷夸。
富贵早知皆有命，君应未厌十年赊。
别元质 其一
李流谦（宋代）

鸥轻家泛泛，梗短路悠悠。妙句能留客，澄江可散愁。

长年资浩叹，秋色动商讴。故有先畴在，归为雁鹜谋。
句
吴氏（宋代）

故将罗袖裛啼痕。纷纷事如麻。
左光斗传
张廷玉等（清代）

左光斗，字遗直，桐城人。万历三十五年进士。除中书舍人。选授御史，巡视中城。捕治吏部豪恶吏，获假印七十余，假官一百余人，辇下震悚。

杨涟劾魏忠贤，光斗与其谋，又与攀龙共发崔呈秀赃私，忠贤暨其党咸怒。及忠贤逐南星、攀龙、大中，次将及涟、光斗。光斗愤甚，草奏劾忠贤及魏广微三十二斩罪，拟十一月二日上之，先遣妻子南还。忠贤诇知，先二日假会推事与涟俱削籍。群小恨不已，复构文言狱，入光斗名，遣使往逮。父老子弟拥马首号哭，声震原野，缇骑亦为雪涕。至则下诏狱酷讯。许显纯诬以受杨镐、熊廷弼贿，涟等初不承，已而恐以不承为酷刑所毙，冀下法司，得少缓死为后图。诸人俱自诬服，光斗坐赃二万。忠贤乃矫旨，仍令显纯五日一追比，不下法司，诸人始悔失计。容城孙奇逢者，节侠士也，与定兴鹿正以光斗有德于畿辅，倡议醵金，诸生争应之。得金数千，谋代输，缓其狱，而光斗与涟已同日为狱卒所毙，时五年七月二十有六日也，年五十一。

光斗既死，赃犹未竟。忠贤令抚按严追，系其群从十四人。长兄光霁坐累死，母以哭子死。都御史周应秋犹以所司承追不力，疏趣之，由是诸人家族尽破。及忠贤定《三朝要典》，“移宫”一案以涟、光斗为罪魁，议开棺僇尸。有解之者，乃免。忠贤既诛，赠光斗右都御史，录其一子。已，再赠太子少保。福王时，追谥忠毅。
段石冈
朱存（唐代）

孙吴纪德旧刊碑，草没蟠螭与伏龟。
惆怅冈头三段石，至今犹似鼎分时。
永宁寺
释元肇（宋代）

寺出平郊开雨云，村藏桃李几家春。尘埃不渡沧洲梦，杨柳溪桥影照人。
过松江
曾几（宋代）

家在朱帘画舫中，今朝误入水精宫。江澄不起无风浪，天远长精未霁虹。

酒熟杯盘供雪鲙，诗成岛屿落霜枫。帆来帆去何曾歇，万顷烟波属钓翁。
墨梅
杨邦基（金朝）

粉蝶如知合断魂，啼妆先自怨黄昏。花光笔底春风老，寂莫岭南烟雨痕。
拟寒山寺 其六十一
释怀深（宋代）

前世食肉多，今报疾病苦。针艾遍支体，呻吟彻朝暮。

变医虽有术，夙业岂能去。愿君祈忏摩，刳心听佛语。
九日诸友会饮白沙得雁字
陈献章（明代）

黄菊有佳辰，良朋乐呼唤。争持渊明杯，来接子桑饭。

落叶迎马鞭，斜晖转沙岸。雨声静秋竹，池影入江雁。

酒酣独高歌，呼儿续我断。诸君极留恋，十觞亦不算。

虽无孟嘉量，且免落帽乱。百年能几何，去者已强半。

来会安可期，细把茱萸看。
春日写怀二首 其一
王渐逵（明代）

门长云萝翳僻居，春风还亦到吾庐。病馀勾漏堪求药，老向河汾只著书。

白雪岂能谐下里，痴人犹自梦华胥。陂源十亩生涯地，时课儿童灌早蔬。
写古五首 其五
张侃（宋代）

希声少年日，劲风盘青苍。与世既不偶，投老颐山旁。

蓺花静天理，浚泉发新芳。斯事古亦有，君子戒反常。
梧峰夕照
古文集（明代）

落霞孤鹜带苍茫，半影青山掩映光。纵有丹青描不就，祇应豪客赋诗章。
咏史 其四
纪迈宜（清代）

靖康日乞和，徽钦反不归。景泰但主战，空质计知非。

上皇闭南内，夺门启危机。乃知贼桧黠，以此中其微。

恢复迎二帝，事与君心违。所以三字狱，冤愤古来稀。

忠肃功最大，社稷有所依。故君由此返，不待请与祈。

奈何指为罪，碧血污朝衣。忠臣拙自谋，千古涕交挥。
江瑶柱
陈宓（宋代）

江上分来三寸瑶，殷勤海若道寒潮。
尽将马甲深深锁，好把鸾刀款款挑。
榼酒怪来星不醉，杯羹元是雪难消。
若将陈紫同时赏，饮罢身端在泬寥。
和刘后村梅花百咏
方蒙仲（宋代）

西湖已死犹名世，东阁更佳何与人。
但得心传清白事，不须足踏软红尘。
村舍
陆游（宋代）

生理嗟弥薄，吾居久未完。
蝶飞窗纸碎，龟坼壁泥乾。
小雨牛栏洷，微霜碓舍寒。
晚禾虫独少，邻里共相宽。
登奉圣寺千佛阁四首
杨万里（宋代）

远山细腻近山粗，别处求粗也则无。
更向远山山外看，教君病眼一双枯。
题汪水云诗卷十首
胡斗南（宋代）

魁笑先生尚可痴，湖山日日有新诗。
水光云影窗三尺，雨抹晴装画四时。
与智老天经夜坐
陈与义（宋代）

残年不复徙他邦，长与两禅同夜缸。
坐到更深都寂寂，雪花无数落窗前。
题侍者寮香林阁
释清远（宋代）

葛厨松枕午窗凉，卧看风云草木香。弹指遍游尘刹尽，故山归路笑羊肠。
骆谷
文同（宋代）

高峰偃蹇云崔嵬，层崖巨壑长峡开。
龙蛇纵横虎豹乱，古栈朽裂埋深苔。
行人侧足恐惧过，飞鸟敛翅哀鸣回。
君不见德宗注意用奸惹，大驾从此苍黄来。
【中吕】阳春曲_秋思千山落
周德清（元代）

秋思
千山落叶岩岩瘦，百结柔肠寸寸愁，有人独倚晚妆楼；楼外柳，眉叶不禁秋。
春晴
雨晴花柳新梳洗，日暖蜂蝶便整齐，晓寒莺燕旋收拾。催唤起，早赴牡丹期。
春晚
镫挑斜月明金韂，花压春风短帽檐，谁家帘影玉纤纤？粘翠靥，消息露眉尖。
别情
月儿初上鹅黄柳，燕子先归翡翠楼，梅魂休暖凤香篝。人去后，鸳被冷堆愁。
赠歌者韩寿香
素梅又见樽前唱，红叶何时水上忙？姓名端的不寻常。韩寿香，一字暗包藏。
半池暖绿鸳鸯睡，满径残红燕子飞，一林老翠杜鹃啼。春事已，何日是归期？
论俗十二首
刘子翚（宋代）

悬墙挂德音，尽驰今年租。
旄倪发欢谣，助达和气舒。
皇恩施甚厚，疲疗望少苏。
吁嗟吏舞文，诏纸墨未渝。
借贷尽白著，勾稽穷宿逋。
掊克傥归公，民贫犹乐输。
量权徵倍耗，夤缘窃其余。
宁逢盗剽攘，厌闻吏追呼。
盗奸久必戢，吏奸无由锄，
雷霆不言威，肉食忍自诬。
故态勿狃习，穷阎勿侵渔。
勿谓天听高，勿谓黔首愚。
发化林坪住沪定桥
李苞（清代）

林深反无鸟，山晓犹烟雾。欲早起却迟，竟为幽谷误。

遵隈径诘曲，傍崖心恐怖。涧水分顺逆，我行异沿溯。

山木罨官桥，春波涨晚渡。故交会面难，客馆且小住。
赠平溪林卿臣诗
屈修（明代）

衣冠犹似晋时贤，玉树临风更皎然。闭户不知离乱后，读书长傍父兄前。

春寒酌酒花当眼，客过题诗月满船。十载交游谁易得，白云溪上几回眠。
过卞氏园亭
韩维（宋代）

桃李郊扉静，东风拂面柔。
偶陪连骑客，来作探春游。
斜日池边树，轻云城上楼。
不须花艳动，一醉且淹留。
和吴伯成七夕韵
包恢（宋代）

老火不知老，尚欲骄新秋。
金稚力未胜，如儿方唧啾。
稍养浩然气，终当凌斗牛。
巧夕乞巧者，稚儿辈可羞。
老拙眼尚明，却笑群目幽。
造物真大巧，容得智力不。
巧亦不自各，变化神鬼惊。
夏将烘炉铸，至秋成金城。
金城包宇宙，万宝藏难明。
今夕且对月，酌酒与子盟。
仁熟如美种，由我独善耕。
金声而玉振，秋乃集大成。
赠邓景华南还诗
罗玘（明代）

黔商檐为舟，海贾舶作室。
檐头雾霿霿，舶底浪潏潏。
岂无犭区与貐，磨牙恣搪突。
岂无鳄与蛟，掉尾变恍惚。
就如底变髳，相对两吃吃。
倍蓰如丘山，退走甚搒掖。
达人固勤生，其择亦有术。
长航下江淮，风伯甚呵叱。
朝浮清冷地，莫宿歌舞窟。
神京万宝渊，群驵纷授质。
联翩巧趋跄，璀璨罗百镒。
炰羞进醍醑，纤指铿在瑟。
侵晨鞚锦鞯，臧获十六七。
赏心適飞飞，舟子已候日。
彼迷寤斯言，勇撤弃簪笏。
牧养
萧雄（清代）

队队牛羊下夕晖，春风海上草初肥。贰师最有关心事，却笑而今已不稀。
龟子汇
张侃（宋代）

暝入荒山近十里，茅屋人家隔溪水。青灯一夜不成眠，明日长征又如此。
答何记室诗
刘孝绰（南北朝）

游子倦飘蓬，瞻途杳未穷。晨征凌迸水，暮宿犯颓风。

出洲分去燕，向浦逐归鸿。兰芽隐陈叶，荻苗抽故丛。

忽亿园间柳，犹伤江际枫。吾生弃武骑，高视独辞雄。

既殚孝王产，兼倾卓氏僮。罢籍睢阳囿，陪谒建章宫。

纷余似凿枘，方圆殊未工。黑貂久自弊，黄金屡已空。

去辞追楚穆，还耕偶汉冯。巧拙良为异，出处嗟莫同。

若厌兰台右，见访灞陵东。
自君之出矣二首 其二
张元凯（明代）

自君之出矣，夜夜望明河。河水隔牛女，不得常相过。
用韵送任以道入四川总领幕府二首
项安世（宋代）

软红尘里不争新，橐简香中却竞辰。
邺架孔堂深貯腹，鲍篇陈檄妙看亲。
刍粮轧轧虚旁午，岁月悠悠老秩寅。
曷日阴山行汉马，大挥椽笔布王春。
樱桃
杨亿（宋代）

团于火色贝，灿极日光珠。
西海瑶池苑，曾城宝树区。
凤帻生犹嫩，龙睛未脱枯。
彤标与霞彩，紫府閟雪腴。
菩萨蛮 秋夜
翁舆淑（清代）

浅云行散红霞敛。敛霞红散行云浅。中正月亭空。空亭月正中。

砌蛩吟雨细。细雨吟蛩砌。灯烬欲阑更。更阑欲烬灯。
梅梢月 歌女
杨弘道（元代）

春到人间，嫩黄染长条，暖烟晴昼。未按舞腰，学画妆眉，二八女儿纤瘦。

绛桃秾李携佳伴，陈步障、青红如绣。过微雨，年年好在，禁烟时候。

娇困如酣卯酒。应恼杀、翩翻燕朋莺友。绿水灞桥，斜日章台，雪絮乱飘襟袖。

劝伊休管别离事，但赢取、青青依旧。再相见，清阴渐成数亩。
戏李相如携妇还金乡
晃冲之（宋代）

舍人固多奇，奉璧登章台。
君王击缶罢，将军负荆来。
长卿束发时，亦复悦名字。
一从临邛游，心迹了不似。
茂陵未得仁，要是才足依。
高堂援哀琴，月出载妇归。
文君入成都，乃复愧四壁。
晚见负弩来，良悔抱颈泣。
春日杂兴柬刘谦斋
折遇兰（清代）

金井楼高俯逝波，浮云东望足狂歌。一春心事花边尽，十载清狂客里过。

佳句渐如良友少，离愁翻比乱山多。西坡结屋吾将老，好待双旌访涧阿。
自题五十小影
陈毓瑞（清代）

半生遇合与心违，宦海浮沈我未归。两鬓苍苍渐似雪，回头四十九年非。
足疾
陆游（宋代）

足疾惟妨拜，登临故自如。
深知造物意，遣遂此心初。
东坞闲看竹，西溪独钓鱼。
暮归犹未倦，把卷遶前除。
缺题
童琥（明代）

竹外松边一两稍，迥临村落傍谿桥。
堪将乱蕊添云肆，芳被芳风透绮寮。
春事顿随花片薄，清吟半逐梦魂销。
却思前载孤山下，踏雪相寻岂惮遥。
练裙缟袂雪精神，梦在罗浮江上村。
竹屋纸窗清不俗，风台月观悄无言。
笑拈霜管题诗句，静爱寒香扑酒尊。
谁遣胡儿吹塞笛，分明哀怨曲中论。
残雪疏篱半欲摧，暗香消息巳传梅。
三家五家村舍出，一花两花香意回。
今日多情惟我到，无人解惜为谁开。
相逢剩作尊前恨，何处笛声江上来。
偶泄春光此一枝，故山幽梦忆疏篱。
雪羞洁白常回避，风近清香似可期。
老气却因高树得，闲愁只许落花知。
醉中曾记吟诗处，独倚阑干待月时。
一枝梅笑破冬严，残腊新春气候参。
更被谁家多事笛，不教幽梦到江南。
江南地暖陇西寒，一种春风有两般。
最爱夜深霜重处，无人起向月中看。
观碁闻近事有感
胡仲弓（宋代）

盘中无活路，败局几番新。
好着输前辈，危机逊后人。
静边閒袖手，穷处巧翻身。
黑白无分别，归欤当自陈。
艋川登眺
林占梅（清代）

溪流浩淼势争奔，狮象交牙锁海门。沃野辟成香稻界，群峰环护绿篁村。

楼台傍岸闾阎壮，樯楫迷津贾客喧。别有幽栖山水趣，江南而外漫同论。
参寥示简元规诗用其韵寄之
邹浩（宋代）

千岩万壑久青天，一钵新从淮上旋。
昨日浮云今止水，谁知庵内更无边。
送别从侄淳
郭钰（元代）

愁心长繫晚峰青，避地何时马足停。草树四山区域小，风埃六月髑髅腥。

无从灞上惭刘礼，始信辽东老管宁。惜别恨无尊酒共，临溪为尔汲清泠。
淮村八景 其八 松池印月
赵完璧（明代）

皎皎松上月，湛湛松下池。水月本无意，相逢如有期。

微波不兴拟镜净，一片琉璃迥相映。灵机悟取真境中，万海千江同一性。
和夜烧松明火
李之世（明代）

穷冬憺阴晦，海气交冱寒。我无绛蜡炬，斗帐围红鸾。

樵人割松脂，焚著青烟团。琼人轻沈檀，嗅此如茝兰。

覆瓦炷其烟，收煤有一槃。我闻龙香剂，乃出松火残。

恨无和胶法，弃置殊可叹。良材贵有遇，太息坐更阑。
秋风函谷应诏
徐惠（唐代）

秋风起函谷，劲气动河山。
偃松千岭上，杂雨二陵间。
低云愁广隰，落日惨重关。
此时飘紫气，应验真人还。
八句呈董稼山
陈著（宋代）

楼阁高虚压翠微，诗囊酒担答春晖。
山环水抱花相映，天阔云开鹤自飞。
已有新阴共醉卧，何妨清话放迟归。
浮生难得如今日，回首人间万事非。
乐府杂曲。鼓吹曲辞。上之回
卢照邻（唐代）

回中道路险，萧关烽候多。五营屯北地，万乘出西河。

单于拜玉玺，天子按雕戈。振旅汾川曲，秋风横大歌。
咏怀
刘逢源（明代）

少年不自量，意气何峥嵘。思一吐奇怀，历抵汉公卿。

中岁事乖违，烽烟暗两京。遂戢飞扬志，残深林壑情。

家贫迫衣食，不敢薄躬耕。颓然一野老，井臼困柴荆。

每赴鸡豚社，闲寻鸥鹭盟。陋巷甘偃蹇，聊以善自名。
横吹曲辞。长安道
薛能（唐代）

汲汲复营营，东西连两京。关繻古若在，山岳累应成。

各自有身古，不相知姓名。交驰喧众类，分散入重城。

此路去无尽，万方人始生。空馀片言苦，来往觅刘桢。
怀季弟敬叔
周瑛（明代）

三岁不见汝，悲欢各一方。书成仍契阔，梦觉每淋浪。

舐犊怀偏恶，鼓盆悲正长。郊原风日满，怕上脊令冈。
挽公择兄
李氏（宋代）

久历金门贵，未酬黄屋知。
如闻天禄客，抱恨作铭时。
莲花
申时行（明代）

碧沼渟寒玉，红蕖映绿波。妆凝朝日丽，香逐晚风多。

游戏金鳞出，飞扬翠羽过。纳凉依水榭，还续采莲歌。
哭鲍清卿
徐照（宋代）

立性全夷淡，移有避俗氛。
酒醺驴到载，吟苦鹤曾闻。
连任虚分竹，长年只爱云。
伤心见儿辈，犹读旧时文。
燕歌行分笙字
王禹声（明代）

长安孤月半轮明，征夫远戍蓬婆城。古来离别难为情，况复萧条朔思生。

寒蛩东壁切叨鸣，不堪墙外砧杵声。感君独宿涕泗零，梦回枕席光荧荧。

起视银河天半横，枝头双鸟栖不惊。念我独兮忧伤并，安得沙场烽燧清。

腰县鹊印缦胡缨，鸳鸯为被合欢成，与君相对坐调笙。
过岭
纪昀（清代）

大雪幕荒榛，冻云压高树。冲寒上高岭，冈峦莽回互。

苍然暝色合，四望疑无路。迂曲得人踪，一线微通步。

仰睇郁嶒崚，俯窥杳烟雾。隔涧见行人，蠕蠕似蚁附。

高者木杪悬，卑者草际露。前者偻而援，后者耸而赴。

石磴滑屡颠，林风吹欲仆。徒侣递相呼，十步九回顾。

慄然悸心魂，失足愁一误。侧闻定鼎初，狂童此负固。

桓桓李文襄，转战实兹处。仰攻彼尚克，徐行今乃怖。

人生才地悬，宁止恒沙数。丈夫志四方，感激酬知遇。

仗钺良未能，叱驭吾其庶。黾勉趣役夫，去去无多虑。
和浔阳宰感旧绝句五首
李中（五代）

追感古今情不已，竹轩闲取史书看。

欲亲往哲无因见，空树临风襟袖寒。

浔阳物景真难及，练泻澄江最好看。

曾上虚楼吟倚槛，五峰擎雪照人寒。

园林春媚千花发，烂熳如将画障看。

惟爱松筠多冷淡，青青偏称雪霜寒。

知君百里鸣琴处，公退千山尽日看。

政化有同风偃草，更将馀力拯孤寒。

昔岁寻芳忻得侣，江堤物景尽情看。

就中吟恋垂杨下，撼起啼莺晚吹寒。
登梅仙坛观中作
赵善括（宋代）

梅尉栖真昔已仙，只余岩谷正巍然。
老松作势龙千尺，怪石拿空虎一拳。
楼与云齐曾观日，坛因斗建欲扪天。
如今胜景能长在，尘世应无从海变。
田。
亲郊前三日大庆殿雪中皇帝率群臣发章圣五后
梅尧臣（宋代）

将郊先奉册，拜立未央庭。
天表君心孝，人惊晓雪零。
冕旒纷点缀，剑佩湿晶荧。
曲盖曾无用，群臣敢自宁。
炉烟静斋幄，井气冻宫缾。
明日来坛下，中宵已见星。
汉武
杨亿（宋代）

蓬莱银阙浪漫漫，弱水回风欲到难。
光照竹宫劳夜拜，露漙金掌费朝餐。
力通青海求龙种，死讳文成食马肝。
待诏先生齿编贝，那教索米向长安。(那教 一作：忍令)
感春
杜荀鹤（唐代）

无况青云有恨身，眼前花似梦中春。

浮生七十今三十，已是人间半世人。
偈颂一百一十七首 其八十三
释绍昙（宋代）

九月授衣天，山林无可授。破衲拥残云，痴坐蒲团透。

长庆棱捲帘悟道，病眼见空花。香林远纸袄大书，破袖争出手。

凫短鹤长，驴前马后，不知笑破他人口。
近报
黄文雷（宋代）

入春风雨恶情怀，谈柄谁资近报来。
比岁时闻通国信，新年又说建行台。
难言铁冶飞灰烬，易见铜驼邮草莱。
羌筦夜吹梅落尽，倚墙缭乱野花开。
留别余澹心二首
释函可（明代）

春风犹滞秣陵关，晓梦先飞黄木湾。弟妹可能存世上，笑啼徒自向人间。

三年不见云中信，一钵终归何处山。最是与君情不薄，悠悠去住两难删。
送淮阴丁明府
朱庆馀（唐代）

之官未入境，已有爱人心。遣吏回中路，停舟对远林。

岛声淮浪静，雨色稻苗深。暇日公门掩，唯应伴客吟。
题夏太常竹送周翠渠知广德州 其二
黄仲昭（明代）

上苑琅玕高百尺，天恩浩荡饱曾沾。一枝带得銮坡雨，洒向南州散酷炎。
句 其一
曾布（宋代）

惊嗟怪怪文人奇，缟衣蓝缕冰断肌。莓苔雪片冻不飞，玉饰其末玑衡攲。

藐姑之仙下缥缈，苍虬为驾羽荷希。
冬郊
邓深（宋代）

荒草冈头牧笛，急舂屋角吹烟。短景做催冬日，微暖号小春天。
赠别二首
柳郴（唐代）

江浦程千里，离尊泪数行。无论吴与楚，俱是客他乡。

何处最悲辛，长亭临古津。往来舟楫路，前后别离人。
送汤相守绍兴二十韵
周必大（宋代）

汉辟萧居守，周兴毕保厘。
安危元注想，中外自随时。
忆昨生戎马，谁知死佛貍。
天其永我命，王乃大巡师。
收拾炉锤手，经纶管籥司。
南图忘震荡，北上得逶迤。
铜刻新符兽，金涂旧印龟。
从容时属耳，填抚效如斯。
帝意仍调鼎，亲荣宁拥麾。
班衣加画绣，通帛杂牙旗。
馀力今循霸，洪钧昔相夔。
斯民先已觉，此地更何为。
玉帛涂山会，银黄越将垂。
图经千古事，宾幕几人诗。
有客叨恩顾，无才负己知。
身留蓬岛直，梦度浙江湄。
投劾难何有，登庸恐不迟。
行逢三月禊，看即百钱赍。
祖饶纷离席，班迎指后期。
一夫非自喜，正为太平基。
夜过鉴湖
戴昺（宋代）

推篷四望水连空，一片蒲帆正饱风。
山际白云云际月，子规声在白云中。
岁暮
陆游（宋代）

少慕浮名百种痴，老知世事尽儿嬉。
从今春困不须卖，睡到日高三丈时。
会宿再送子野
赵师秀（宋代）

又承出郭到贫家，一度分携鬓易华。
自说印书春可寄，独惭阙酒夜难赊。
眠迟古鼎销残火，吟苦寒缸落细花。
羸病不能亲送别，梦魂先立渡头沙。
谢欧阳侍郎寄示新集
齐己（唐代）

宫锦三十段，金梭新织来。殷勤谢君子，迢递寄寒灰。

鸑鷟对鼓舞，神仙双裴回。谁当巧裁制，披去升瑶台。
和沈商卿
崔敦礼（宋代）

一官奔走倦幽寻，来向江山好处吟。
过眼风光花又落，关情勋业镜频侵。
到头春事都无几，飞盖长郊早趁今。
鸥鸟莫惊车马过，我来搜句亦无心。
颂古五十七首
释道昌（宋代）

腰金上太行，贼眼尽惊慞。
不因遭毒手，谁肯夜烧香。
与至能夜话
方岳（宋代）

吾生如征鸿，岁月如脱兔。
江上烟雨寒。花老春已暮。
肯辞白发亲，我盖坐贫故。
文章未得力，儒冠岂余误。
至能我辈人，未随时俗恶。
青灯竹窗底，健论时一吐。
风雷万马奔，沧溟百川赴。
策名藉奉常，颜色若有迕。
堂堂湖海豪，岂供折腰具。
欲於我乎馆，西山美无度。
谨勿袖笏来，恐犯西山怒。
渔梁怀古
谢震（清代）

四山合沓青巑岏，清溪一线流潺湲。战场中开五千步，蕲王曾此枭凶顽。

呜呼靖康之耻胡可舍，大宝窃据侪元奸。禁苑锢闭理亦得，尚恨南内非天山。

谁遣女将军，而达孟家蝉。临安城夜缒，瓜步江朝沿。

一日三百三日千，江淮义旅浃旬集，铁券迫赐徒尔然。

苗刘授首愤已雪，子雩议废宁非颠。古云孝薄厚于慈，今看慈薄孝可知。

黄龙痛饮已触忌，建储之请胡为乎。格天阁中片纸出，夜半真堕长城师。

清凉居士早知此，驴背青山看湖水。背嵬军散事无成，老卒看花叹晨起。
到李山寺
王谌（南北朝）

策杖扣禅坊，空山草木长。
殿荒人晒席，僧去佛无香。
榆树苔衣绿，松花粉穗黄。
兹行无伴侣，独自绕修廓。
佳人醉（元宵上太守）
刘弇（宋代）

月到楼台第几。十里金虫成缀。袅琅玕、争罥绛球起。试新妆、嬉春粉黛，盈盈暗香，结谁家秾李。

拥缇骑。箫鼓沸三市。别指春风画隼，归度鳌山影里。闲红翠。挥觞不待、游人分袂。悄朱帘十二。
缘识
宋太宗（宋代）

故无形像显教寻，隐秘踪由自古今。
妙法不传经上字，玄门消息罔知深。
海上寄萧立
独孤及（唐代）

朔风剪塞草，寒露日夜结。行行到瀛壖，归思生暮节。

驿楼见万里，延首望辽碣。远海入大荒，平芜际穷发。

旧国在梦想，故人胡且越。契阔阻风期，荏苒成雨别。

海西望京口，两地各天末。索居动经秋，再笑知曷月。

日南望中尽，唯见飞鸟灭。音尘未易得，何由慰饥渴。
奉和韦曲庄言怀，贻东曲外族诸弟
权德舆（唐代）

韦曲冠盖里，鲜原郁青葱。公台睦中外，墅舍邻西东。

驺驭出国门，晨曦正曈曨。燕居平外土，野服参华虫。

疆畎分古渠，烟霞连灌丛。长幼序以齿，欢言无不同。

忆昔全盛时，勋劬播休功。代业扩宇内，光尘蔼墟中。

慨息多永叹，歌诗厚时风。小生忝瓜葛，慕义斯无穷。
再至双植堂呈表兄李克明
王十朋（宋代）

此日一樽酒，再游双植堂。湖山浮野色，草木带秋光。

东道德已熟，西风花更香。相看俱老矣，会合意尤长。
清溪逢故人
秦观（宋代）

共约来春会，牙樯发画船。
和风杨柳岸，微雨杏花天。
故国应携手，前途共箸鞭。
吴儿看环佩，珠树秀婵娟。
满江红·尘土西风
辛弃疾（宋代）

尘土西风，便无限、凄凉行色。还记取、明朝应恨，今宵轻别。珠泪记垂华烛暗，雁行中断哀筝切。看扁舟、幸自涩清溪，休催发。白首路，长亭仄。千树柳，千丝结。怕行人西去，棹歌声阕。黄卷莫教诗酒污，玉阶不信仙凡隔。但从今、伴我又随君，佳哉月。
新淦道中呈运使钱侍郎
赵蕃（宋代）

几日阴霾鬭不开，今晨万顷静无埃。
山枫借润旌旗色，江鸟忘机鼓吹猜。
诏狱务平勤驻节，阃符兼总待还台。
扁舟又迩东随檄，借此余波亦快哉。
浣溪沙
赵长卿（宋代）

堆枕冠儿悲翠钗。蒙金领子满絣鞋。于中沈净好情怀。

新浴晚凉梳洗罢，半娇微笑下堂来。莲花因甚未曾开。
暑夜
朱淑真（宋代）

水亭相对已黄昏，静数飞萤过小园。窗下孤灯自明灭，无陶独自懒扃门。
上元前二夕范松浦太守招饮郡署即席有作
张湄（清代）

佳饰传柑胜事多，双榕桥下粲星河。才逢瑞雨如珠洒，却讶仙星犯斗过。

彩耀银幡春不夜，光连贝阙海无波。黄堂一夕琴丝动，万井同赓麦秀歌。